text: Stigende mangel på læger: Se om din kommune er udsat
  11 september 2017 kl. 17.56
  To ud af tre praktiserende læger må sige nej til at optage nye patienter. I Syd- og Sønderjylland er fem kommuner særlig hårdt ramt. 
  Manglen på læger er blevet forværret. Det viser en ny analyse, som Praktiserende Lægers Organisation, PLO, har lavet.
  Ifølge analysen svarer 67 procent af de praktiserende lægers praksisser, at de har lukket for tilgang af nye patienter. For tre år siden var tallet 38 procent.
  I Syd- og Sønderjylland er fem kommuner lægedækningstruet. Værst står det til i Fredericia, hvor 94 procent af alle praksisser har sagt nej til at lukke flere patienter ind.
  Det betyder eksempelvis, at patienterne må køre længere for at finde en ledig læge. 
  I Vejle er der ingen praktiserende læger, der har plads til at tage nye patienter ind. Det viser tal, TV 2 har fået fra de praktiserende lægers organisation.
  En af byens praktiserende læger, Peder Ahnfeldt-Mollerup, ærgrer sig over, at han og hans kolleger må afvise nye patienter.
  - Det har jeg det skidt med. Jeg ville gerne have, at der var læger nok, så patienterne kunne få en god service, siger han. 
  Vejle kommune oplyser, at de har indkaldt regionen og PLO til et møde, hvor de skal drøfte situationen.
  Disse kommuner er lægedækningstruet
  BillundEsbjergFredericiaVardeAabenraa
  
  